STATISTIKA VA MOLIYA HISOBOTINI YaNADA TAKOMILLAShTIRISh ChORA-TADBIRLARI TO‘G‘RISIDA

Statistika va moliya hisoboti shakllarini yanada birxillashtirish, soddalashtirish va qisqartirish, uni taqdim etish davriyligini takomillashtirish, shuningdek hisobot tizimini xalqaro standartlar talablariga yuqori darajada yaqinlashtirish maqsadida Vazirlar Mahkamasi qaror qiladi:
 1. O‘zbekiston Respublikasi Makroiqtisodiyot va statistika vazirligi, Moliya vazirligi va Davlat soliq qo‘mitasining:
 moliya va statistika hisoboti shakllarini taqdim etish davriyligini qisqartirish to‘g‘risidagi 1-ilovaga muvofiq;
 statistika hisoboti shakllarini birxillashtirish va birlashtirish to‘g‘risidagi 2-ilovaga muvofiq;
 statistika hisoboti shakllarini bekor qilish to‘g‘risidagi 3-ilovaga muvofiq takliflariga rozilik berilsin.
 2. O‘zbekiston Respublikasi Makroiqtisodiyot va statistika vazirligi, Moliya vazirligi Davlat soliq qo‘mitasi bilan birgalikda bir oy muddatda Toshkent shahrida va respublika mintaqalarida moliya va statistika hisobotini yanada takomillashtirish masalalari bo‘yicha seminarlar o‘tkazsin.
 3. O‘zbekiston Respublikasi Makroiqtisodiyot va statistika vazirligi manfaatdor vazirliklar va idoralar bilan birgalikda bir oy muddatda Davlat statistikasini 2005-yilgacha bo‘lgan davrda yanada tizimli isloh qilish kompleks dasturini ishlab chiqsin va Vazirlar Mahkamasiga tasdiqlash uchun kiritsin.
 4. O‘zbekiston Respublikasi Adliya vazirligi, Makroiqtisodiyot va statistika vazirligi, manfaatdor vazirliklar va idoralar me’yoriy hujjatlarning qayta ko‘rib chiqilishi va mazkur qarorga muvofiqlashtirilishini ta’minlasinlar.
 5. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari R.S. Azimov zimmasiga yuklansin.